PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2009/FH/3/1/009	Bratislava 24. marca 2009	

Protimonopolný úrad Slovenskej republiky, odbor koncentrácií v správnom konaní č. 0082/OK/2008 začatom dňa 22.12.2008 na základe oznámenia koncentrácie podnikateľom AGROFERT HOLDING, a.s. so sídlom Pyšelská 2327/2, 149 00 Praha 4, Česká republika prostredníctvom Mgr. Roberta Ondrášika, advokáta Advokátskej kancelárie agner & partners, s.r.o. so sídlom Špitálska 10, 811 09 Bratislava, vo veci koncentrácie podnikateľa AGROFERT HOLDING, a.s. so sídlom Pyšelská 2327/2, 149 00 Praha 4, Česká republika a podnikateľa Agropol Group, a.s. so sídlom Opletalova 1535/4, 113 76 Praha 1, Česká republika

rozhodol

na základe § 22 ods. 1 písm. d) v spojení s § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou vzniknutou podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej výlučnej kontroly podnikateľa AGROFERT HOLDING, a.s. so sídlom Pyšelská 2327/2, 149 00 Praha 4, Česká republika nad podnikom podnikateľa Agropol Group, a.s. so sídlom Opletalova 1535/4, 113 76 Praha 1, Česká republika  na základe Smlouvy o smlouvě budoucí o úplatném převodu listinných cenných papírů uzavretej medzi spoločnosťou Agropol Group BV so sídlom Parnasustrn 110 76 AZ, Lotsatellikade 1, Amsterdam, Holandské kráľovstvo a spoločnosťou AGROFERT HOLDING, a.s. so sídlom Pyšelská 2327/2, 149 00 Praha 4, Česká republika dňa 17.12.2008.

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 22.12.2008 doručené listom zaevidovaným úradom pod                   č. 5656/2008 oznámenie koncentrácie (ďalej len „Oznámenie“) podľa § 10 ods. 9 Zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou AGROFERT HOLDING, a.s. so sídlom Pyšelská 2327/2, 149 00 Praha 4, Česká republika (ďalej len „Agrofert“) prostredníctvom právneho zástupcu Mgr. Roberta Ondrášika, advokáta Advokátskej kancelárie agner & partners, s.r.o. so sídlom Špitálska 10, 811 09 Bratislava (ďalej len „právny zástupca“).
Na základe vyššie uvedeného sa dňa 22.12.2008 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) správne konanie vedené úradom pod číslom 0082/OK/2008 vo veci koncentrácie, ktorá spočíva v získaní priamej výlučnej kontroly spoločnosti Agrofert nad podnikom spoločnosti Agropol Group, a.s. so sídlom Opletalova 1535/4,   113 76 Praha 1, Česká republika (ďalej len „Agropol Group“) na základe Smlouvy o smlouvě budoucí o úplatném převodu listinných cenných papírů uzavretej medzi spoločnosťou Agropol Group BV so sídlom Parnasustrn 110 76 AZ, Lotsatellikade 1, Amsterdam, Holandské kráľovstvo (ďalej len „Agropol Holandsko“) a spoločnosťou Agrofert dňa 17.12.2008 (ďalej len „Zmluva“), o čom úrad informoval spoločnosť Agrofert listom č. 119/PMÚ SR/2009 zo dňa 13.01.2009.
Vyššie uvedeným listom ako aj listom č. 651/PMÚ SR/2009 zo dňa 13.02.2009 úrad vyzval spoločnosť Agrofert, aby doplnila predmetné oznámenie koncentrácie, nakoľko neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“).
Spoločnosť Agrofert listom č. 456/2009 zo dňa 03.02.2009, listom č. 494/2009 zo dňa 05.02.2009 a listom č. 836/2009 zo dňa 25.02.2009 boli úradu doručené všetky požadované informácie a podklady, čím sa Oznámenie stalo úplným podľa    § 10 ods. 12 zákona a Vyhlášky. Na základe uvedeného lehota 60 pracovných dní na vydanie rozhodnutia podľa § 11 zákona začala plynúť dňa 26.02.2009 o čom úrad informoval spoločnosť Agrofert listom č. 908/PMÚ SR/2009 zo dňa 03.03.2009.
Správny poplatok vo výške 3 319 EUR (100 000 Sk) podľa zákona                  č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 29.12.2008.
V súlade so zákonom č. 659/2007 Z. z. o zavedení meny euro v Slovenskej republike a o zmene a doplnení niektorých zákonov v znení neskorších predpisov sú všetky peňažné sumy v odôvodnení tohto rozhodnutia uvedené v eurách a súbežne sa na informatívne účely uvádzajú aj peňažné sumy v slovenských korunách a to podľa konverzného kurzu a ďalších pravidiel pre prechod na euro.
Z podkladov a informácií, ktoré boli úradu predložené v predmetnom správnom konaní, vyplývajú nasledujúce skutočnosti.

Podnikatelia
Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Spoločnosť Agrofert je akciovou spoločnosťou, ktorá do Obchodného registra vedeného Mestským súdom v Prahe, oddielu B, vložky 6626 bola zapísaná dňa 01.07.2000. Podľa predloženého výpisu z obchodného registra predmetom činnosti spoločnosti Agrofert je viacero činností, no najmä kúpa tovaru za účelom jeho ďalšieho predaja, poradenstvo v odbore technickej normalizácie, výroby krmív a kŕmnych zmesí, mlynárstvo a ďalšie iné činnosti.
Jediným akcionárom spoločnosti Agrofert je fyzická osoba Ing. Andrej Babiš, ktorý nad spoločnosťou vykonáva kontrolu. 
Spoločnosť Agrofert vo väzbe k predmetnej koncentrácii a nižšie uvedeným vymedzením relevantných trhov, vykonáva kontrolu nad spoločnosťami:
- HYZA a.s. so sídlom Odbojárov 2279/37, Topoľčany (ďalej len „Hyza“), ktorej hlavnou činnosťou je podľa Oznámenia spracovanie hydinového mäsa.
- Farma HYZA a.s. so sídlom Odbojárov 2279/37 Topoľčany (ďalej len „Farma Hyza“), ktorej hlavnou činnosťou je podľa Oznámenia produkcia jatočných brojlerových kurčiat.
- Poľnonákup – Novohrad, a.s. so sídlom Podjavorinskej 21, Lučenec (ďalej len „Poľnonákup Novohrad“), ktorej hlavnou činnosťou sú podľa Oznámenia činnosti v oblasti poľnohospodárstva, a to obchod s priemyselnými hnojivami, pesticídmi a ostatnými výrobkami pre poľnohospodársku výrobu.
- Agropodnik a.s. Trnava so sídlom Chovateľská 2, Trnava (ďalej len „Agropodnik a.s. Trnava“), ktorej hlavnou činnosťou je podľa Oznámenia nákup a predaj pesticídov, iných priemyselných hnojív a osív a tiež výroba kŕmnych zmesí.
- Belar a.s. so sídlom Nová Osada 22, Dunajská Streda (ďalej len „Belar“), ktorej hlavnou činnosťou je podľa Oznámenia výroba kŕmnych zmesí pre ošípané, hydinu, hovädzí dobytok a doplnkové kŕmne zmesi a koncentráty ako aj poskytovanie služieb nákupných skladov.

Spoločnosť Agrofert vykonáva kontrolu aj nad ďalšími subjektami pôsobiacimi na rôznych trhoch v rámci územia Slovenskej republiky ako aj mimo neho, ktoré a majú sídlo v Slovenskej republiky alebo iných štátoch. Presný zoznam spoločností priamo alebo nepriamo kontrolovaných spoločnosťou Agrofert je súčasťou spisového materiálu a obsahuje dôverné informácie. 
Z vyššie uvedených skutočností vyplýva, že spoločnosť Agrofert je podnikateľom podľa § 3 ods. 2 zákona, a teda sa na ňu podľa § 2 ods. 1 písm. a) zákona zákon vzťahuje.

Spoločnosť Agropol Group je akciovou spoločnosťou, ktorá do Obchodného registra vedeného Mestským súdom v Prahe, oddielu B, vložky 4501 bola zapísaná dňa 17.01.1997. Podľa predloženého výpisu z obchodného registra predmetom činnosti spoločnosti Agropol Group je viacero činností, no najmä kúpa tovaru za účelom jeho ďalšieho predaja, činnosti organizačných a ekonomických poradcov, sprostredkovateľská činnosť v oblasti obchodu a služieb, činnosť realitnej kancelárie a ďalšie iné činnosti.
Spoločnosť Agropol Group vykonáva kontrolu nad viacerými dcérskymi spoločnosťami sídliacimi hlavne na Českej republiky, okrem ďalších nad spoločnosťami, ktorých produkcia je realizovaná aj na území Slovenskej republiky. Vo väzbe k predmetnej koncentrácii, spoločnosť Agropol Group vykonáva kontrolu nad spoločnosťami:
- spoločnosť Belagra, a.s. so sídlom Nádražní 60, Hustopeče, Česká republika, ktorej hlavnou činnosťou je podľa Oznámenia produkcia širokého sortimentu kŕmnych zmesí pre všetky druhy a kategórie monogastrických hospodárskych zvierat a tiež nákup a predaj rastlinných komodít pre potravinárske a pre kŕmne použitie.
- spoločnosť Silagra CZ, a.s. so sídlom Otická 2902/39, Opava, Předměstí, Česká republika, ktorej hlavnou činnosťou sú podľa Oznámenia výroba krmív, kŕmnych zmesí, doplnkových látok a premixov, poskytovanie služieb pre poľnohospodárstvo.
- spoločnosť Agropol Food s.r.o. so sídlom Opletalova 1535/4, Praha 1, Česká republika (ďalej len „Agropol Food“), ktorej hlavnou činnosťou je podľa Oznámenia vykonávanie centrálnej distribúcie pre celú produkciu hydinových výrobkov spoločností kontrolovaných spoločnosťou Agropol Group.
Presný zoznam dcérskych spoločností kontrolovaných spoločnosťou Agropol Group je súčasťou spisového materiálu 
Z vyššie uvedených skutočností vyplýva, že spoločnosť Agropol Group je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.

Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Na základe Zmluvy uzavretej medzi spoločnosťou Agropol Holandsko ako predávajúcim a spoločnosťou Agrofert ako kupujúcim zo dňa 17.12.2008 získa podnikateľ Agrofert 1020 ks listinných kmeňových akcií na doručiteľa, čo predstavuje 100 % akcií podnikateľa Agropol Group, čím získa podnikateľ Agrofert 100 % podiel na základnom imaní podnikateľa Agropol Group. 
Na základe vyššie uvedeného podnikateľ Agrofert nadobudnutím predmetných akcií získa možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa Agropol Group.
Podnikateľ Agrofert získa okrem možnosti vykonávania kontroly nad podnikateľom Agropol Group i možnosť vykonávania kontroly nad všetkými spoločnosťami kontrolovanými podnikateľom Agropol Group, ktorých zoznam je prílohou spisového materiálu.
Z uvedeného teda vyplýva, že na základe Zmluvy získa podnikateľ Agrofert priamu výlučnú kontrolu nad podnikom podnikateľa Agropol Group, čím vznikla koncentrácia podľa § 9 ods. 1 písm. b) zákona v spojení s § 9 ods. 4 písm. a) zákona.

Účastníci konania a koncentrácie
Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ Agrofert.
Ak koncentráciou podnikateľ získava výlučnú kontrolu nad podnikom iného podnikateľa alebo nad časťou podniku iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava alebo podnikateľ, nad ktorého časťou sa kontrola získava.
V predmetnom konaní teda účastníkmi posudzovanej koncentrácie sú podnikateľ Agrofert ako nadobúdateľ priamej výlučnej kontroly nad podnikom podnikateľa Agropol Group ako aj podnikateľ Agropol Group, nad podnikom ktorého sa kontrola získava. 

Koncentrácia podliehajúca kontrole úradu
Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 39 832 702,65 EUR (1 200 000 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 11 949 810,79 EUR (360 000 000 Sk) za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 16 596 959,44 EUR (500 000 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 39 832 702,65 EUR (1 200 000 000 Sk) za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo,
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
Vzhľadom na skutočnosť, že koncentrácia vznikla na základe vyššie uvedenej Zmluvy podpísanej dňa 17.12.2008, podľa § 10 ods. 1 zákona úrad berie do úvahy obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2007. 
Z podkladov a informácií predložených podnikateľom Agrofert v predmetom správnom konaní vyplýva, že podnikateľ Agrofert dosiahol v roku 2007 celosvetový obrat prevyšujúci sumu 832 702,65 EUR (1 200 000 000 Sk). V roku 2007 podnikateľ Agrofert dosiahol na území Slovenskej republiky obrat presahujúci sumu 16 596 959,44 EUR (500 000 000 Sk).
Z predložených podkladov a informácií tiež vyplýva, že podnikateľ Agropol Group dosiahol v roku 2007 celosvetový obrat prevyšujúci sumu 832 702,65 EUR (1 200 000 000 Sk). V roku 2007 podnikateľ Agropol Group dosiahol na území Slovenskej republiky obrat, ktorý presiahol sumu 11 949 810,79 EUR                     (360 000 000 Sk). 
Na základe vyššie uvedených ustanovení zákona v nadväznosti na výšky obratov, ktoré dosiahli (resp. prekročili) podnikateľ Agrofert ako aj podnikateľ Agropol Group na území Slovenskej republiky a tiež celosvetovo, úrad zistil, že podnikateľ Agrofert a podnikateľ Agropol Group dosiahli zákonom požadovaný obrat a teda posudzovaná koncentrácia podlieha kontrole úradu podľa § 10 ods. 1 písm. a) zákona.
Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a) uzavretia zmluvy, 
b) oznámenia prijatia návrhu v obchodnej verejnej súťaži, 
c) doručenia rozhodnutia štátneho orgánu podnikateľovi, 
d) keď Európska komisia oznámila podnikateľovi, že vo veci bude konať úrad alebo 
e) v ktorom nastala iná skutočnosť, na ktorej základe došlo k vzniku koncentrácie. 
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 
Právnym titulom predmetnej koncentrácie je Zmluva zo dňa 17.12.2008, t.j. deň relevantný pre začatie plynutia lehoty na oznámenie koncentrácie úradu je deň podpisu Zmluvy. Vzhľadom na to, že predmetná koncentrácia bola prostredníctvom právneho zástupcu úradu oznámená dňa 22.12.2008, úrad konštatuje, že nedošlo k porušeniu povinnosti oznámiť predmetnú koncentráciu v lehote podľa § 10 ods. 9 zákona.
Predmetná koncentrácia bola posudzovaná, v rámci Európskeho hospodárskeho priestoru okrem posudzovania úradom, národným súťažným orgánom v Nemecku, v Českej republike, v Maďarsku a v Poľsku.

Relevantné trhy 
Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.
Podnikateľ Agrofert a spoločnosti, nad ktorými podnikateľ Agrofert vykonáva priamu alebo nepriamu kontrolu, pôsobia v rôznych oblastiach podnikania. Jeho činnosti je možné rozdeliť na činnosti pôsobenia v oblastiach:
-	poľnohospodárstvo,
-	potravinárstvo,
-	mlynárstvo - pekárenstvo,
-	chemický priemysel.
Podnikateľ Agrofert pôsobí na území Slovenskej republiky prostredníctvom spoločností, nad ktorými vykonáva priamu alebo nepriamu kontrolu v sektore poľnohospodárstva, a to vykonávaním činností poľnohospodárskeho zásobovania a nákupu, veľkoobchodu, výroby. Spoločnosti kontrolované podnikateľom Agrofert teda vykonávajú činnosti obchodovania s potrebami pre poľnohospodársku výrobu ako priemyselné hnojivá, chemické ochranné látky, moridlá, osivá, ďalej  sa zaoberajú poskytovaním služieb pre subjekty poľnohospodárskej výroby, a teda žatevné služby, požatevný výkup plodín a ich ošetrenie a podobne. Podnikateľ Agrofert prostredníctvom spoločností, ktoré kontroluje, vykonáva tiež činnosti výroby kŕmnych zmesí pre zvieratá (ošípané, hydinu, hovädzí dobytok, krmivá pre psov a pod.), rastlinnú výrobu ako sú sadivá a osivá  a zaoberá sa tiež výkrmom hydiny a chovom prasiat, chovom jatočných kurčiat a nosníc. Obchodné činnosti sú realizované prevažne v oblasti poľnohospodárskych komodít, a to poskytovaním služieb nákupných skladov formou čistenia, sušenia a skladovania predovšetkým obilia, olejnín, strukovín a iných rastlinných produktov. Obchodné činnosti vykonáva (veľkoobchod a maloobchod) tiež v rámci komponentov do kŕmnych zmesí (sójové, repkové a slnečnicové šroty, rybie múčky, a pod.), hnojív a prípravkov na ochranu rastlín. 
Podnikateľ Agrofert pôsobí na území Slovenskej republiky prostredníctvom spoločností, nad ktorými vykonáva priamu alebo nepriamu kontrolu v odvetvi potravinárstva, presnejšie v oblasti spracovania bravčového, hovädzieho mäsa a hydiny.
Podnikateľ Agrofert pôsobí na území Slovenskej republiky prostredníctvom spoločností, nad ktorými vykonáva priamu alebo nepriamu kontrolu v oblasti mlynárstvo - pekárenstvo. Na území Slovenskej republiky podnikateľ Agrofert vlastní niekoľko mlynov a viacero pekární a teda vykonáva činnosti mlynárstva, pekárenskej a cukrárenskej výroby. 
Podnikateľ Agrofert pôsobí na území Slovenskej republiky prostredníctvom spoločností, nad ktorými vykonáva priamu alebo nepriamu kontrolu v chemickom priemysle. Podnikateľ Agrofert prostredníctvom týchto spoločností vyrába hnojivá a dodáva gumárenské chemikálie a tiež vyrába pesticídy, priemyselné trhaviny, polypropylénové vlákna a koncentráty pre vláknarske a plastikárske aplikácie, disperzie a disperzné lepidlá, špeciálne výrobky organickej a anorganickej chémie, farebné koncentráty a prostriedky na ochranu rastlín. 
Podnikateľ Agropol Group a spoločnosti, nad ktorými podnikateľ Agropol Group vykonáva kontrolu, vykonáva činnosť v odvetví poľnohospodárstva, a to na území Českej republiky, a to činnosti spojené s exportom, importom a obchodovaním s obilninami, strukovinami a inými rastlinnými produktmi a komponentmi do kŕmnych zmesí, s poradenstvom v poľnohospodárstve ako aj s prepravnými činnosťami. Podnikateľ Agropol Group ďalej vykonáva činnosti v oblasti skladovania, predaja a distribúcie priemyselných hnojív, prípravkov na ochranu rastlín a osív, hospodárskych potrieb. Ďalšou činnosťou podnikateľa Agropol Group je spracovanie hydiny a výroba výrobkov najmä z hydinového mäsa. Podnikateľ Agropol Group realizuje svoje dodávky jednotlivých tovarov na území Slovenskej republiky výlučne prostredníctvom dovozov a na území Slovenskej republiky nemá žiadnu výrobnú prevádzku.
Vzhľadom na závery úradu v súvislosti s predmetnou koncentráciou, tak ako bude uvedené nižšie, úrad sa bude ďalej zaoberať len činnosťami podnikateľa Agrofert a podnikateľa Agropol Group v kontexte tejto koncentrácie, ktorými sú výroba a predaj kŕmnych zmesí, veľkoobchodný predaj rastlinných komodít, spracovanie a predaj kurčiat a výroba a predaj mäsových výrobkov, nakoľko aktivity podnikateľa Agrofert a podnikateľa Agropol Group sa v týchto činnostiach prekrývajú na území Slovenskej republiky. Ďalšími činnosťami podnikateľa Agrofert ako aj podnikateľa Agropol Group sa úrad v rozhodnutí nebude bližšie zaoberať, nakoľko tieto činnosti nie sú pre účely tejto koncentrácie významnými. 
Činnosti výroby a predaj kŕmnych zmesí  zahŕňajú predovšetkým výrobu kŕmnych zmesí pre ošípané, hydinu, hovädzí dobytok, vrátane krmív pre psov, králiky, kaprov a pstruhy ako aj doplnkové kŕmne zmesi a koncentráty. Technologický proces výroby kŕmnych zmesí pozostáva zo šrotovania jednotlivých neopracovaných surovín a miešania, následného pridávania premixov a granulácie. 
Podnikateľ Agrofert prostredníctvom spoločností, nad ktorými vykonáva priamu alebo nepriamu kontrolu, má na území Slovenskej republiky výrobu kŕmnych zmesí lokalizovanú najmä v Žiline (Považan a.s.), v Lučenci (Poľnonákup Novohrad), v Trnave (Agropodnik a.s. Trnava), v Dunajskej Strede (Belar) a inde. Podnikateľ Agrofert realizuje vyrobenú produkciu kŕmnych zmesí buď priamo v chovateľským podnikom, ktoré priamo alebo nepriamo kontroluje (Farma Hyza a.s.) alebo nezávislým chovateľom.  
Podnikateľ Agropol Group na území Slovenskej republiky neprevádzkuje žiadnu výrobnú činnosť kŕmnych zmesí. Produkciu, ktorú podnikateľ Agropol Group realizuje na území Slovenskej republiky, dováža zo svojej výrobne v Českej republike. 
Podľa informácií uvedených účastníkom správneho konania v Oznámení je trh kŕmnych zmesí na území Slovenskej republiky vysoko konkurenčný a pri výbere konkrétneho produktu je pre zákazníka rozhodujúcim kritériom cena.
Podľa informácií a podkladov úradu predložených účastníkom správneho konania, trh rastlinných komodít je charakteristický tým, že nákup poľnohospodárskych plodín prebieha priebežne  počas celého roka, pričom najintenzívnejší je v čase tesne po zbere jednotlivých komodít. Rastlinné komodity predstavujú poľnohospodárske plodiny určené na potravinárske použitie (potravinárska pšenica, žito, sladovnícke jačmene, hrach, šošovica, fazuľa, sója, slnečnica, repka, mak a iné) a na kŕmne použitie (kŕmna pšenica, jačmeň, kukurica, žito, hrach a iné).
Podnikateľ Agrofert, prostredníctvom spoločností, nad ktorými vykonáva priamu alebo nepriamu kontrolu, vyprodukovanú produkciu rastlinných komodít uskladňuje vo vlastných skladovacích priestoroch a vyskladňuje v priebehu roka podľa potrieb odberateľov. 
Podľa informácií uvedených v Oznámení, podnikateľ Agropol Group dováža a realizuje predaj rastlinných komodít na územie Slovenskej republiky len príležitostne a svojím predajom na týchto trhoch v rámci Slovenskej republiky dosahuje zanedbateľný podiel.
Z podkladov a informácií úradu predložených v predmetnom správnom konaní účastníkom správneho konania ako aj z predchádzajúcej rozhodovacej praxe úradu vyplýva, že tak ako podnikateľ Agrofert tak aj podnikateľ Agropol Group dosahujú na území Slovenskej republiky len minimálne podiely na trhu výroby a predaja kŕmnych zmesí ako aj na trhu predaja rastlinných komodít a podľa predložených informácií a podkladov spoločný podiel podnikateľa Agrofert a podnikateľa Agropol Group na oboch vyššie uvádzaných trhoch, tak ako ich určil účastník správneho konania je menší ako 25 % (podľa podkladov a informácií trh výroby a predaja kŕmnych zmesí [15-20] %, trh predaja rastlinných komodít [4-7] %). Vzhľadom na vyššie uvedené úrad sa ďalej bližšie nezaoberal činnosťami podnikateľa Agrofert a podnikateľa Agropol Group na trhu výroby a predaja kŕmnych zmesí a na trhu predaja rastlinných komodít a presné definície tovarového ako aj priestorového trhu v týchto činnostiach pre účely tohto rozhodnutia necháva otvorené.
V ďalšej časti tohto rozhodnutia sa úrad venuje vymedzeniu ovplyvnených trhov v rámci územia Slovenskej republiky, na ktorých podnikateľ Agrofert a podnikateľ Agropol Group pôsobia. Z podkladov a informácií predložených v predmetnom správnom konaní účastníkom správneho konania, podnikateľom Agrofert, úrad vymedzil nasledujúce relevantné trhy:
- relevantný trh spracovania a veľkoobchodného predaja kurčiat
- relevantný trh výroby a predaja mäsových výrobkov.

Relevantný trh spracovania a veľkoobchodného predaja kurčiat
Pri definovaní tovarového trhu úrad vychádzal z podkladov a informácií predložených účastníkom správneho konania ako aj z  predchádzajúcej vlastnej rozhodovacej praxe, a to z rozhodnutí úradu č. 2006/FK/3/1/005 zo dňa 17.01.2006 a č. 2007/FH/3/1/003 zo dňa 17.01.2007, kde úrad zadefinoval jeden tovarový relevantný trh  spracovania a veľkoobchodného predaja kurčiat, ktorý zahŕňa chladené, mrazené, celé a porcované kurčatá.  
Nakoľko účastník správneho konania vo svojom Oznámení neuviedol inú definíciu predmetného trhu a taktiež neuviedol žiadne rozhodujúce skutočnosti, na základe ktorých by na uvedenom trhu nastali podstatné zmeny v kontexte s definíciou tovarového trhu, úrad sa pri definovaní tovarového relevantného trhu v predmetnom správnom konaní stotožnil s vyššie uvedeným vymedzením.
Účastník správneho konania, podnikateľ Agrofert označil za priestorový trh spracovania a veľkoobchodného predaja kurčiat územie Slovenskej republiky. Vzhľadom na závery úradu uvedené nižšie, úrad sa pre účely tohto rozhodnutia bližšie nezaoberal presným zadefinovaním priestorového trhu a túto ponecháva otvorenú, pričom vychádzal z údajov predložených za územie Slovenskej republiky.
Podnikateľ Agrofert pôsobí na relevantnom trhu spracovania a veľkoobchodného predaja kurčiat prostredníctvom spoločnosti Hyza, nad ktorou vykonáva kontrolu. Podnikateľ Agrofert na území Slovenskej republiky prevádzkuje výrobné závody v Topoľčanoch a Žiline. 
Zdrojom suroviny pre podnikateľa Agrofert na trhu spracovania a veľkoobchodného predaja kurčiat je najmä jatočné hydinové mäso, a to z vlastných chovov (spoločnosť Farma Hyza, nad ktorou podnikateľa Agrofert vykonáva kontrolu) alebo od iných dodávateľov, ktorých identifikačné údaje boli podnikateľom Agrofert označené za obchodné tajomstvo a sú súčasťou spisového materiálu.
Podnikateľ Agropol Group na území Slovenskej republiky neprevádzkuje žiaden výrobný závod a produkcia realizovaná na území Slovenskej republiky je z Českej republiky dovážaná prostredníctvom spoločnosti Agropol Food, nad ktorou podnikateľ Agropol Group vykonáva kontrolu. 
Distribúcia spracovaných kurčiat je podľa informácií uvedených v Oznámení, realizovaná predovšetkým prostredníctvom vlastného vozového parku priamo k odberateľovi alebo do centrálnych distribučných skladov odberateľa. Časť odberu je riešená priamo odberom zákazníka na rampe výrobného závodu. Predaj spracovaných kurčiat sa realizuje na základe rámcových celoročných zmlúv a zmlúv na dobu neurčitú s jednotlivými odberateľmi, ktoré sa realizujú na základe konkrétnej objednávky. Podľa informácií uvedených v Oznámení, ani podnikateľ Agrofert, ani podnikateľ Agropol Group neprevádzkujú na území Slovenskej republiky žiadnu maloobchodnú sieť predajní.
Hlavnými odberateľmi spracovaných kurčiat ako u podnikateľa Agrofert tak aj u podnikateľa Agropol Group na území Slovenskej republiky sú, podľa informácií vyplývajúcich z Oznámenia, obchodné reťazce. 
Tabuľka č. 1: Celková veľkosť trhu spracovaných kurčiat a podiely účastníkov koncentrácie na relevantnom trhu
	2005	2006	2007	
Celková veľkosť trhu v tonách	100000	110000	120000	
Agrofert (podiel na celkovom trhu v %)	[35-40]	[40-45]	[30-35]	
Agropol Group (podiel na celkovom trhu v %)	[1-4]	[1-4]	[3-6]	
Zdroj: údaje predložené v Oznámení
Účastník správneho konania označil konkrétne objemy realizovanej produkcie na území Slovenskej republiky ako aj vyčíslené podiely za predmet obchodného tajomstva a sú súčasťou spisového materiálu.
Na území Slovenskej republiky okrem podnikateľa Agrofert pôsobia aj ďalší spracovatelia kurčiat, ktorých účastník správneho konania označil za svojich konkurentov, a to HYDINA ZK a.s., so sídlom Napájadlá 1, Košice, Podtatranská hydina a.s. so sídlom Slavkovská cesta 54, Kežmarok, Zvolenská hydina, spol. s r.o., Lieskovská cesta 23, Zvolen, HSH spoločnosť s ručením obmedzeným so sídlom Majer 236, Veľké Zálužie a HYDINÁR a.s. so sídlom ČSLA, Gbely. Podľa odhadovaných trhových podielov (odhad účastníka správneho konania) je najbližším konkurentom podnikateľa Agrofert (podľa vyjadrených odhadovaných podielov na trhu) spoločnosť HYDINA ZK a.s. so sídlom Napájadlá 1 Košice s podielom [10-15] %, pričom podnikateľ Agrofert má na území Slovenskej republiky najväčší podiel na trhu. Odhady podielov jednotlivých konkurentov boli účastníkom správneho konania označené za predmet obchodného tajomstva.
Tabuľka č. 2: Odhadované podiely konkurentov na relevantnom trhu spracovania a veľkoobchodného predaja kurčiat v roku 2007
Spoločnosť	odhadovaný podiel v %	
HYDINA ZK a.s.	[12-15]	
Podtatranská hydina a.s.	[10-12]	
HSH spoločnosť s ručením obmedzeným	[9-11]	
Zvolenská hydina, spol. s r.o.	[7-9]	
HYDINÁR a.s.	[1-3]	
Zdroj: údaje predložené v Oznámení
Okrem produkcie vyrobenej na území Slovenskej republiky značnú časť spotreby spracovaných kurčiat v Slovenskej republike tvorí aj importovaná produkcia, a to podľa dostupných informácií najmä z Českej republiky, Poľska, Maďarska. Z hľadiska pôvodu importovanej produkcie aj produkcia podnikateľa Agropol Group je vo vzťahu k územiu Slovenskej republiky importom z Českej republiky. Podľa informácií predložených účastníkom správneho konania ako aj z dostupných informácií (2) vyplýva, že podiel dovezených kurčiat na celkovej ponuke kurčiat na území Slovenskej republiky je v posledných rokoch stabilný až mierne rastúci a pohybuje sa na úrovni 30-40 %. 
Podľa informácií vyplývajúcich z Oznámenia ako aj z informácií vyplývajúcich z verejne dostupných zdrojov vyplýva, že neexistujú podstatné bariéry vstupu na trh spracovania kurčiat a taktiež na dovoz kurčiat na územie Slovenskej republiky s výnimkou opatrení Štátnej veterinárnej a potravinovej správy Slovenskej republiky ako aj smerníc Európskej únie súvisiacich s prevenciou zavlečenia chorôb ako aj určovaním ciel a dovozných kvót. 

Relevantný trh výroby a predaja mäsových výrobkov
Podnikateľ Agrofert pôsobí na relevantnom trhu výroby a predaja mäsových výrobkov, prostredníctvom spoločnosti Hyza, nad ktorou vykonáva kontrolu. 
Podnikateľ Agropol Group na území Slovenskej republiky neprevádzkuje žiaden výrobný závod, v ktorom by vyrábal mäsové výrobky a produkcia realizovaná na území Slovenskej republiky je z Českej republiky dovážaná prostredníctvom spoločnosti Agropol Food, nad ktorou podnikateľ Agropol Group vykonáva kontrolu. 
Mäsové výrobky vyrábané účastníkmi koncentrácie zahŕňajú skupinu mäkkých mäsových výrobkov ako párky, salámy bez mäsovej vložky, ďalej tepelne opracované výrobky, varené výrobky a špeciálne výrobky – šunky. Mäsové výrobky sú vyrábané z 90 % kuracieho mäsa a zvyšok z  morčacieho mäsa.
Z predchádzajúcej rozhodovacej praxe úradu vyplýva, že hydinové mäsové výrobky sú z hľadiska charakteristiky, ceny a účelu použitia pre spotrebiteľa zastupiteľné s určitou skupinou produktov z červeného mäsa (výrobky z červeného mäsa zahŕňajú výrobky z hovädzieho mäsa a výrobky z bravčového mäsa). V súlade s vyššie uvedeným úrad vo svojom rozhodnutí vyčíslil celkovú veľkosť trhu a tiež podiely účastníkov koncentrácie na trhu mäsových výrobkov (hydinových, hovädzích a bravčových). 
Tabuľka č. 3: Celková veľkosť trhu mäsových výrobkov a podiely účastníkov koncentrácie na relevantnom trhu
	2005	2006	2007	
Celková veľkosť trhu v tonách*	112 177	113 551	114 845	
Agrofert (podiel na celkovom trhu v %)**	[3-6]	[2-5]	[1-3]	
Agropol Group (podiel na celkovom trhu v %)**	[<1]	[<1]	[0-2]	
Zdroj: 	* verejne dostupné údaje spoločnosti Radela, s.r.o.
** podiely vypočítané na základe údajov predložených účastníkom správneho konania 
Z podkladov a informácií predložených v predmetnom správnom konaní ako aj z vlastnej predchádzajúcej rozhodovacej praxe je úradu známe, že na trhu výroby a predaja mäsových výrobkov (hydinových, hovädzích a bravčových) pôsobí na trhu Slovenskej republiky spoločností. Trh výroby a predaja mäsových výrobkov je charakteristický malým počtom väčších podnikateľov a veľkým počtom malých podnikateľov. V oblasti výroby a predajom mäsových výrobkov na území Slovenskej republiky podnikajú okrem iných spoločností aj spoločnosť PM ZBROJNÍKY a.s., spoločnosť Mecom, spoločnosť HRÁDOK s.r.o. (patriace do jednej ekonomickej skupiny), spoločnosť TAURIS a.s. a iné. . 
Úrad sa vo svojom rozhodnutí ďalej zaoberá aj možnosťou užšieho nazerania na tovarový trh a jeho špecifikáciu na tovarový trh hydinových mäsových výrobkov, nakoľko portfólio vyrábaných mäsových výrobkov oboch účastníkom koncentrácie pozostáva výlučne z hydinových mäsových výrobkov. 

Tabuľka č. 4: Celková veľkosť trhu hydinových mäsových výrobkov a podiely účastníkov koncentrácie na danom trhu
	2005	2006	2007	
Celková veľkosť trhu v tonách *	13161	10840	97525	
Agrofert (podiel na celkovom trhu v %) **	[38-43]	[35-40]	[28-33]	
Agropol Group (podiel na celkovom trhu v %) **	[3-6]	[5-8]	[9-12]	
Zdroj: 	* verejne dostupné údaje spoločnosti Radela, s.r.o.
** podiely vypočítané na základe údajov predložených účastníkom správneho konania 
Účastník správneho konania označil konkrétne objemy realizovanej produkcie na území Slovenskej republiky ako aj vyčíslené podiely za predmet obchodného tajomstva a sú súčasťou spisového materiálu. 
Ponuku mäsových výrobkov na území Slovenskej republiky tvoria okrem produkcie vyrobenej v Slovenskej republike aj dovezené mäsové výrobky. Medzi dovozcov mäsových výrobkov sa radí tiež podnikateľ Agropol Group. Podľa údajov predložených účastníkom správneho konania, objem dovozov mäsových výrobkov (celkom hydinové, hovädzie, bravčové) na celkovej veľkosti trhu predstavoval v roku 2007 približne 12,5 %, pričom v roku 2006 to bol 9,8 % a v roku 2005 to bol 7,8 %-ný podiel.
Účastník správneho konania, podnikateľ Agrofert označil za priestorový trh výroby a predaja mäsových výrobkov územie Slovenskej republiky. Vzhľadom na závery úradu uvedené nižšie, úrad sa pre účely tohto rozhodnutia bližšie nezaoberal presným zadefinovaním priestorového trhu a túto ponecháva otvorenú, pričom vychádzal z údajov predložených za územie Slovenskej republiky.
Dopad koncentrácie na hospodársku súťaž
Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.
Podnikateľ Agrofert ako priamy nadobúdateľ kontroly nad podnikateľom Agropol Group, je spoločnosť pôsobiaca prevažne v poľnohospodárstve a potravinárstve a chemickom priemysle.
Podnikateľ Agropol Group pôsobí prevažne v oblasti poľnohospodárstva a svoje výrobné aktivity vykonáva na území Českej republiky a na trhoch v Slovenskej republike pôsobí prostredníctvom dovozov. 
Ako vyplýva z vyššie uvedeného, aktivity podnikateľa Agrofert a podnikateľa Agropol Group sa na území Slovenskej republiky prekrývajú horizontálne, a to na trhu výroby a predaja kŕmnych zmesí, trhu predaja rastlinných komodít, na relevantnom trhu spracovania a veľkoobchodného predaja kurčiat a na relevantnom trhu výroby a predaja mäsových výrobkov.
Nadobudnutím kontroly podnikateľa Agrofert nad podnikateľom Agropol Group nedôjde v výrazným zmenám tak na trhu výroby a predaja kŕmnych zmesí ako aj na trhu predaja rastlinných komodít, nakoľko, tak ako už bolo vyššie uvedené, podnikateľ Agropol Group na spomínaných trhoch pôsobí len príležitostne a dosahuje tu len minimálne trhové podiely, z čoho vyplýva, že podnikateľ Agrofert taktiež zvýši svoj podiel len zanedbateľne.
Podnikateľ Agrofert, tak ako už bolo vyššie uvedené, dosahuje na trhu spracovania a veľkoobchodného predaja kurčiat najvyšší podiel. Avšak aj napriek získaniu kontroly nad podnikateľom Agropol Group a následným navýšením svojho trhového podielu na úroveň [35-40] % bude podnikateľ Agrofert vystavený podstatnej konkurencii podnikateľov pôsobiacich na tomto trhu a tiež dovozu na predmetný trh zo zahraničia. V súlade s vyššie uvedeným úrad konštatuje, že podnikateľ Agrofert získaním kontroly nad podnikateľom Agropol Group zvýši svoj trhový podiel, ale nezíska dominantné postavenie na trhu spracovania a veľkoobchodného predaja kurčiat.
V súlade s vyššie uvedeným nadobudnutím kontroly podnikateľa Agrofert nad podnikateľom Agropol Group podnikateľ Agrofert navýši svoj trhový podiel aj na trhu výroby a predaja mäsových výrobkov, avšak ako vyplýva z údajov uvedených vyššie, uvedenou koncentráciou sa nezmení štruktúra predmetného trhu a na uvedenom trhu bude aj naďalej pôsobiť dostatočná konkurencia. 
Na základe všetkých predložených informácií, podkladov, verejne dostupných zdrojov ako aj šetrenia na relevantných trhoch úrad dospel k záveru, predmetná koncentrácia nebude mať dopad na hospodársku súťaž na relevantných tovarových troch v Slovenskej republike.
Podľa vyjadrenia účastníka konania, t.j. podnikateľa Agrofert, cieľom vzniku predmetnej koncentrácie je, zabezpečiť pokračovanie vo výrobných programoch spoločností, zvyšovanie kvality produktov, udržanie konkurencieschopnosti na domácom a zahraničnom trhu, modernizácia technológie. Dôvodom vzniku koncentrácie je dosiahnutie synergických efektov prostredníctvom prepájania spoločností v rámci skupiny Agrofert.
Z vyššie uvedeného vyplýva, že po uskutočnení transakcie sa nezmenia podmienky hospodárskej súťaže na relevantnom trhu spracovania a veľkoobchodného predaja kurčiat a na relevantnom trhu výroby a predaja mäsových výrobkov v Slovenskej republike, a preto úrad dospel k záveru, že predmetná koncentrácia nebude mať dopad na trh Slovenskej republiky, nezmení štruktúru trhu v Slovenskej republike a taktiež nevytvára alebo neposilňuje dominantné postavenie podnikateľa Agrofert na území Slovenskej republiky, ktorého dôsledkom sú významné prekážky efektívnej hospodárskej súťaže na relevantnom trhu.
Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.
Podľa § 33 zákona úrad listom 1243/PMÚ SR/2009 zo dňa 23.03.2009 vyzval účastníka správneho konania, t.j. podnikateľa Agrofert pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.
Podnikateľ Agrofert sa listom č. 1250/2009 zo dňa 23.03.2009 k predmetnej výzve úradu vyjadril, že berie na vedomie výsledky šetrenia vykonaného úradom. Podnikateľ Agrofert nemal v predmetnom vyjadrení výhrady k záverom a šetreniam vykonaným úradom a v plnom rozsahu súhlasí so závermi úradu.
Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
Mgr. Robert Ondrášik
advokát
agner & partners, s.r.o.
Špitálska 10
811 09  Bratislava